  Виталий Пронин Туэ ар кутсконын трассалэсь ог 450 метрзэ югдытӥзы - та ужез ас вылаз быдэсак басьтӥз ужбергатӥсь Николай Дьяконов.Дэбес ёросысь зар-медлоослэн вань ини куасэн нискыланы югдытэм трассазы. Но сое кузьгес каремзы потӥз. Гуртоос пичиысен султо куасъёс вылэ - татын вань Удмуртилэн сборнояз пырем спортсменъёс но, Россиысь вожвылъяськонъёсын кужымзэс мертасьёс но. Но кылем арын гинэ ай соос малпаны но ӧз дӥсьтылэ кадь, гуртазы югдытэм трасса кылдоз шуыса. Озьы куасэн поталлязы нуназе котыр шутэтскон нуналъёсы. Арня шорын ӝытлы кылё ке - фонарьёс кутылӥзы. Нош туэ ар кутсконын трассалэсь ог 450 метрзэ югдытӥзы - та ужез ас вылаз быдэсак басьтӥз ужбергатӥсь Николай Дьяконов. Гуртоослы туж яраз! Соин быдэс гуртэн сямен мылкыдзэс веразы: югдытэм трассаез кузёмытоно. Таӵе куронэн соос вазиськизы ёрос Кенешысь депутатъёслы но, гурт администрацие но.- Туэ ар пумозь малпанмы быдэсмыны кулэ, - вераз гурт поселенилэн кивалтӥсез Сергей Косарев. - Проектмылы элькун 400 сюрс манет висъяз. Малпаськом, со тырмыны кулэ.400 сюрс манет пӧлысь оглюкетэз, пе, кошкоз снегоход басьтыны. Лымыяку-пелляськыку куас сюрес угось согиське - сое волятыны кулэ. Нош снегоход бервылтӥ коньковой ходэн но нискыланы луоз ни - та амаллы уката но нылпиослэн дышетскемзы туж потэ.Бен, куас сюрес толлы гинэ чакламын. Но гуртоос малпало: сюрес югдытэмын луиз ке, гужемзэ но отчы пыдын ветлыны, бызьылыны потасьёс луозы. Угось Зар-Медло но Удмурт Льӧм гуртъёс вискын сюрес кузя тыл кыскемын ке, отын скандинав амалэн поръясьёс арбыт уг бырыло.Сергей Косарев верамъя, Зар-Медло поселение али мукет но проектъёс кылдытон сярысь малпаське ни. Бюджет бусьтыр ӧвӧл, соин ик проектъёс пыр коньдон кыскон - туж ӟеч амал.Элина КумачёваТуспуктэм: vk.com ("Новый путь")  